Fødsel: - Det gik pludselig meget stærkt. Jeg havde en lang fødsel sidste gang, så jeg tænkte, at jeg skulle væbne mig med tålmodighed og så pludselig ville hun bare ud, fortæller Lotte Rod (R).

Folketingsmedlemmet fra Radikale Venstre er blevet mor for anden gang. Natten til lørdag fødte hun nemlig sin datter i sin egen indkørsel, hvilket hun også skrev på sin Facebook-side onsdag aften.

Hun nåede ikke at tænke særligt meget og handlede rent instinktivt, da datteren kom til verden, mens hun var på vej ud i bilen for at komme på hospitalet. Veerne havde meldt sig et stykke tid forinden, men hun nåede altså ikke hen til bilen, før hun selv måtte agere jordmor.

- Der er naturen så smart, at ens krop bare ved, hvad den skal gøre, lyder det fra den nybagte mor.

Cirka fem minutter efter fødslen kom der lægefagligt hjælp fra Herlev Hospital til adressen og tog mor og datter med på hospitalet til tjek, hvor alt var i den fineste orden. Hun sætter pris på, at hun lever i et land som Danmark, hvor man kan få hjælp så hurtigt.

- Det er en sjov lille historie, vi har til hende, når hun bliver ældre. At hun blev født i indkørslen under stjernerne, fortæller en glad Lotte Rod.